kaerle etc. doen te wetene allen jegewoirdigen ende toecommenden
dat wy ontfanghen hebben de oitmoedighe supplicatie van andries
de verwere inhoudende dat hoewel hy suppliant heeft altyt geweest
van goeden levenen ende conversatien noyt van ennige quade feyten
achterhaelt oft befaempt nochtans is geschiet in septembry int
jaer xvc xlv dat hy suppliant is geweest inde vryheyt van molle
ten huyse van adriaen lumelen met zekere andere persoenen daer
onder was wylen jan delien diemen gemeynlyck plach te noemen
delyman met zyn huysvrouwe soe is onder dandere geschiet dat
de suppliant sonder arch heeft genomen een gelas staende aldaer
opte tafele half vol biers ende hevet gegoten in eenen grooten pot
seggende totten voirs. janne delien dat hy hem eens woude
schenken daerom die voirs. delien sonder ennighe redenen hem
heeft gestoort ende den suppliant qualyck toegesproken nyettemin
de huysvrouwe des voirs. jans daer present zynde heeft
tvoirs. gelas genomen ende den suppliant willen te drincken schincken
op dat alle questie zoude doot blyven hoewel nochtans de
suppliant anders nyet dan vrede en sochte maer de voirs.
jan seyde tot synder huysvrouwe in grammen moede ghy
hoere dat ghy soe cloeck zyt dat ghy schenct ick steke u thert
aff ende met dien de voirs. jan haestelyck opstaende heeft
zyn eetmes getrocken houdende tselve aens inde hant ende staende
voer den suppliant heeft hem ghedreycht te willen steken om dwelck te
eviteren de suppliant is achterweerts ghedeyst ende besorgende dat de
voirs. jan hem soude innaderen ende steken heeft hy suppliant om
syn lyf te salveren naeden voirs. janne ghesteken ende hem in syn hooft
gequest ende twee wonden ende een scraemken gegeven zoe dat hy
sekeren tyt daernae van levende lyve ter doot is gecommen tot
grooten leet wesen vanden suppliant die daerom vreesende rigeur van
justicien nyet en zoude in desen onsen lande van brabant derren
hanteren noch converseren maer zoude elders in vreempde landen
in groote miserie moeten leven ten waere dat onse gratie ende
genade hem hierop worde geextendeert ende verleent ons daerom
oitmoedelyck biddende soe eest dat wy desen aengesien geneycht
wesende ter beden des voirs. suppliants willende hem in dit stuck prefereren
gratie ende misericordie voer strangheyt ende rigeur van rechte hebben
denselven suppliant inden gevalle als boven quytgescouden ende
vergeven, schelden quyte ende vergeven vuyt sunderlinger gratien by
desen onsen brieve tfeyt ende ongeval boven geruert mitsgaders alle
offensie ende bruecke corporelle ende criminelle daer inne hy hem
overmits ende vuyt saken van tghene des voirs. is tegen ons onse
hoecheyt ende justicie ennichssins mach hebben ontgaen ende mesdragen
ende hebben hem dien aengaende wedergestelt ende gerestitueert stellen
weder ende restitueren tot zynen goeden name fame ende gheruchte
in onsen voirs. lande van brabant ede allen anderen onsen landen
ende heerlicheyden ende tot synen onverbeurden goeden indyen hy
eenyghe onder ons heeft gelyck ende in alder manieren zoe hy was
voer die toecompste vanden voirs. feyte imponerende hier op
een eeuwich gheswych onsen procureur generael in brabant ende allen
anderen onsen justicieren ende officieren wy zy zyn satisfactie
ende beternisse ierst ende voer al gedaen der partie geinteresseerde
indien die noch nyet gedaen en zy ende ennighe daer toe stae
civilyck alleenlyck behoudelyck alleenlyck dat de voirs.
suppliant gehouden sal syn tvoirs. feyt tegen ons te beteren civilick
naer gelegentheyt vanden saken ende faculteyt van synen goeden met
oick te betaelene de redelycke costen van justicien hieromme alreede
gedaen ende te doene allet ter taxatien ende moderatien van onsen
lieve ende getrouwe de cancellier ende luden van onsen rade
in brabant die wy daer toe gecommitteert hebben ende committeren
by desen ontbieden daeromme ende bevelen denselven onsen
cancellier ende raedsluyden dat voer hen geroepen deghene die
daerom behoiren geroepen te syne zy procederen wel ende dueghdelyck
ter verificatie ende interinement van desen ende totter taxatien
ende moderatien vanden voirs. amende ende costen van justitien alzoe
sy sullen bevinden behoirende welck interinement de voirs. suppliant
ghehouden sal syn te versueckene ende hem in persoone te presenteren
in onsen voirs. rade binnen sesse maenden naestcommende opte
pene van te verbeurene deffect van desen ende dat gedaen ende
deselve civile boete ende costen van justitien getaxeert ende betaelt
zynde in handen vanden ghenen dien dat behoiren sal zy onse voirs.
procureur generael in brabant ende alle andere onse rechteren justicieren
officieren ende ondersaten jegewoirdeige ende toecomende dien dat
aengaen sal mogen huere stedehouderen ende een yegelyck van hen
besundere zoe hem toebehoiren sal doen laten ende gedoogen den
voirs. suppliant van deser onser jegewoirdiger gratien ende remissien ende
van alle inhouden van desen inder vuegen ende manieren voere
verhaelt rustelyck vredelyck volcomelyck ende eeuwelyck ghenyeten
ende ghebruycken sonder hem te doene oft te laten geschieden nu
noch in toecomende tyden ennich hinder letsel oft moeyenisse aen
lyve noch aen goeden ter contrarien maer indien zyn lyf oft
ennighe van zynen goeden daerom gearresteert becommert oft belet
waeren dat zy die setten ende stellen tersont ende sonder vertreck
tot gheheelder ende volcommender delivrantie want ons alzoe gelieft
ende ten eynde dat dit vast ende ghestadich blyve tot eeuwigen
dagen soe hebben wy onsen zegel hier aen doen hangen gegeven
in onser stadt van bruessele inde maent van apprille int
jaer onsheeren duysent vyffhondert ende eenenvyftich van onsen
keyserycke txxxvie aldus gescreven opde plycke byden
keyser in zynen rade ende geteeckent j. boudewyns
gecollationeert ende bevonden accorderende
metten originalen b$$ by my
$$ facuwez $$
marge: en hier af verantwordt
byden ontfanger vanden
exploiten